***CRIMSON SNOW, NOVA SORTA JABUKE***

Ova zaštićena sorta jabuke nastala je kao slučajni sejanac. Trenutno *KIKU Variety Management* upravlja sortom i njenim brendovima širom sveta.

U pitanju je dezertna sorta jabuke koja je prvobitno bila pod oznakom MC-38, ali je zaštićena i plasirana na tržište kao *Crimson Snow*. Ponekad se naziva i Snow, ali se ovo ime najčešće koristi za snežnu jabuku ili Fameuse.

Ovo je slučajni sejanac koju je pronašao Alan Meklin u velikom bloku stabala jabuke Cripps Pink blizu Harkorta (Australija) 1999. godine. Matični roditelj semena je verovatno bio Cripps Pink (Pink Lady), dok je roditelj polena nepoznat. Testiran je kalemljenjem i, kada je utvrđeno da je veran vrsti, podnet je zahtev za patent pod nazivom MC38, a sorta je potom zaštićena kao Crimson Snow.

Stablo je umereno snažnog, uspravnog porasta. Sorta je samobesplodna. Plod je srednji do veliki, cilindričnog oblika. Boja pokožice je žutozelena, preko koje je pun crveni preliv sa tamnijim prugama. Debela i sjajna pokožica koja ne postaje voštana tokom skladištenja; nema pojave rđaste prevlake. Lenticele su retke, prilično velike i kremasto bele boje. Peteljka je duga i srednje debela, obično zelena sa crvenim prugama i smeštena u dubokom, srednje širokom peteljkinom udubljenju. Meso je belo, umereno sočno, slatko-kiselkasto i blago aromatično sa punim ukusom. Sporo posmeđuje (oksidira) na vazduhu.

Južnotirolska kompanija Kiku Varijeti Menadžment otkrila je da je njena patentirana sorta jabuke Krimson Snou prvi put ove sezone pretekla originalnu klupsku sortu ove grupe, sortu Kiku, po obimu proizvodnje.

Jabuka crvene pokožice i belog mesa sada se gaji u Italiji, Francuskoj, Srbiji i Švajcarskoj. Sa navodno jakom međunarodnom potražnjom na tržištu, obim proizvodnje je stalno rastao od svog debija 2015. godine.

Crimson Snow® plodove odlikuje jarko grimizno crvena pokožica, belo meso i egzotičan ukus, sa savršenim balansom između slatkoće i kiselosti. Meso je hrskavo, sočno i modernog ukusa, sa niskom oksidacijom, ističe se po svojoj visokoj trajnosti (ima rok trajanja skoro dvanaest meseci, zadržavajući svoje organoleptičke karakteristike netaknutim). Plod se može čuvati između 160-200 dana, u zavisnosti od vrste komore. Pogodan je za prodaju u drugom delu sezone, kada su druge sorte sa crvenom pokožicom manje dostupne. Takođe, ova sorta je cenjena i za stonu i za industrijsku upotrebu.

Samo ime sorte opisuje njene glavne osobine: CRIMSON-intenzivno grimizno crvena pokožica, svaki plod u kruni je lepo obojen. SNOW-belo meso, spora oksidacija.